Aukštadvario Kristaus Atsimainymo bažnyčia

**Aukštadvario Kristaus Atsimainymo bažnyčia** – katalikų bažnyčia, stovinti Aukštadvario miestelyje, Trakų rajono savivaldybėje,šiaurės vakariniame  Negasčiaus ežero (Aukštadvario tvenkinio) krante. Istoristinė, turi neogotikos elementų.

Parapijai priklauso Aukštadvario šv. Domininko namų koplyčia.

## Istorija

1832 m. carinei valdžiai uždarius Aukštadvaryje veikusį dominikonų vienuolyną, visą XIX a. buvo naikinamas šio krašto dvasinis ir kultūrinis paveldas. Dominikonams priklausiusi mūrinė Aukštadvario parapinė bažnyčia buvo paversta cerkve, o pamaldos buvo laikomos nedidelėje kapinių koplyčioje. Vėliau ir koplyčia perduota stačiatikiams, o 1881 m. sudegė. Tik XX a. pradžioje vietos katalikai ėmė rūpintis, kad jiems būtų leista steigti parapiją ir statyti bažnyčią. Raštus Vilniaus gubernatoriui rašę aktyvūs aukštadvariečiai pasiekė, kad būtų gautas leidimas atkurti Aukštadvario parapiją.

1907 m. patvirtintas A. Filipovičiaus-Duboviko naujos medinės bažnyčios projektas. 1908 m. atkurta parapija, pastatyta laikina koplyčia, kurioje vykdavo pamaldos. Naujai įkurta parapija buvo ganėtinai sulenkėjusi, todėl pamaldos vykdavo lenkų kalba. 1910–1913 m. pastatyta dabartinė bažnyčia. Statyba rūpinosi Užuguosčio parapijos klebonas kunigas Konstantinas Gruzdys, darbus prižiūrėjo inžinierius Bronislovas Malevskis.

Per Pirmąjį pasaulinį karą nauja bažnyčia patyrė didelių nuostolių – 1914 m. čia apsistojusi rusų kariuomenė išvežė tris bažnyčios varpus. Per karą prarastus varpus bažnyčios varpinėje pakeitė dabar kabantis 108,5 kg varpas, 1882 m. perlietas Lenkijoje, ir 1808 m. gamybos varpelis. Bažnyčia nukentėjo ir per Antrąjį pasaulinį karą – per vermachto apšaudymą buvo suniokotas statinio stogas.

1918 m. įkurtas „Ryto" draugijos skyrius, kuris rūpinosi Aukštadvaryje įsteigta progimnazija. Kunigas Kazimieras Trimonis 1937 m. pastatė parapijos namus. Apie 1952 m. bažnyčioje pastatyti lietuvių muzikos instrumentų meistro Jurgio Astrausko 1934 m. gamybos vargonai (2 manualai, pedalai, 10 registrų), anksčiau stovėję šv. Domininko bažnyčioje.

## Architektūra

Bažnyčia istoristinė, turi neogotikos elementų, lotyniško kryžiaus plano, dvibokštė, su trisiene apside ir priestatu prie jos. Statinio fasade iškyla du grakštūs, šiek tiek iš sienos plokštumos išsikišantys bokštai. Jie dviejų tarpsnių, užsibaigiantys simetriškais keturiais frontonėliais su saulės motyvais ir smailu keturšlaičiu stogu su kryžiumi ant apvalaus postamento. Saulės motyvas atsikartoja ir kituose pastato frontonuose. Pagrindiniame fasade šį motyvą išryškina centrinis apskritas švieslangis. Pastato langų ir bokštų angos arkinės, puoštos sandrikais.

Navos ir transepto sankryžoje – bokštelis. Vidus 3 navų. Šventoriaus tvora medinių statinių. Čia yra palaidota parapijoje tarnavusių kunigų. Bažnyčioje suremontuoti vargonai, įrengtas elektrinis šildymas ir bažnyčios įgarsinimas. 

Bažnyčios vidaus erdvė padalinta į 3 navas, įrengti 4 altoriai. Didžiajame kabo 1913 m. tapybos titulinis paveikslas „Kristaus Atsimainymas“, ant skardos tapyta kompozicija panašiai dekoruotas procesijų altorėlis (aut. Stanislovas Gobiata). Tais pačiai metais tapytojas Juozapas Balzukevičius sukūrė šoninį altoriaus paveikslą „Šv. Stanislovas“, bažnyčios transepto kairiajame sparne komponuotą tapybos darbą „Šv. Jurgis“. Trys šoniniai altoriai yra atkelti iš Aukštadvario šv. Domininko bažnyčios.

Bažnyčios sienas gausiai puošia tapytos drobės. Kryžiaus kelio stotys nutapytos XIX a. pabaigoje (autorius – kaunietis M. Bučinskis). Jam priklauso dar keli darbai: paveikslas „Šv. Pranciškus Asyžietis“, „Šv. Antanas“. Yra saugomų darbų pagal stilistiką, tipažus, braižo ypatybes priskiriamų profesionaliam dailininkui Vladui Didžiokui. Bažnyčioje yra 1940 m. skulptoriaus Juozo Zikaro pasirašytas gipsinis reljefas „Malda“.

Šventovėje pakabintas XIX a. antroje pusėje sukurtas žalvarinis sietynas  (su 21 žvake). Jis priklausė stačiatikių cerkvei, įrengtai 1833 m. uždarytoje šv. Domininko bažnyčioje. Aukštadvario bažnyčioje saugoma ir kadaise dominikonams priklausiusi šventenybė – XVIII a. trečiuoju ketvirčiu datuojamas šv. Kryžiaus relikvijorius su relikvijos autentiškumo dokumentu. Su dominikonų veikla Aukštadvaryje taip pat siejamas XVIII a. siūtas arnotas ir 1739 bei 1764 m. Europoje leisti mišiolai.

## Galerija

Aukstadvario bazn.jpg|Priekiniame fasade – saulės motyvai
1. Aukštadvario bažnyčia.JPG|Dvibokštė bažnyčia su dviaukšte zakristija
Aukštadvaris, Lithuania - panoramio (1).jpg|Bažnyčia iš priekio, už atnaujintos tvoros
2. Aukštadvario bažnyčia.JPG|Bažnyčioje iš galo - penkiasienė apsidė
Aukštadvario bažnyčia, kryžius.JPG|Vieno iš bokštų smailės geležinis kryžius
Aukštadvario bažnyčia, interjeras 2.JPG|Bažnyčios vidus su vidurine aukštesne nava
Aukštadvario bažnyčia, vargonai.JPG|Vargonų chore įrengti lietuviški vargonai


## Literatūra
* Dzencevičienė Jadvyga ir kt. „Aukštadvario Kristaus atsimainymo parapija 1913-2013“. 2013, Terra Publica

## Šaltiniai
 
* 

## Nuorodos

* Vyskupijos informacija
* Aukštadvario Kristaus Atsimainymo bažnyčia (panoramos)